แนวโน้มหุ้นแกว่งไซต์เวย์
นักวิเคราะห์ฯคาดตลาดหุ้นไทยเช้านี้แกว่งไซต์เวย์ กลุ่มพลังงานเจอราคาน้ำมันร่วงกดดัน
4 ต.ค. 2555

นักวิเคราะห์ฯคาดตลาดหุ้นไทยเช้านี้แกว่งไซต์เวย์ กลุ่มพลังงานเจอราคาน้ำมันร่วงกดดัน 
นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต กล่าวว่า ตลาดหุ้นไทยเช้านี้คาดว่าจะแกว่งไซต์เวย์ แม้ว่า Flow จะยังไหลเข้า แต่ราคาน้ำมันดิบได้ปรับตัวลง 3-4% น่าจะเป็นแรงกดดันให้กับหุ้นในกลุ่มพลังงาน ทำให้ตลาดฯไปไม่ค่อยได้ อีกทั้งปกติงบฯแบงก์จะประกาศออกมา นักลงทุนจะมีการเข้ามาเล่นกันก่อนแต่รอบนี้ยังไม่เห็นมากนัก มองว่านักลงทุนยังลังเลที่จะเข้าตลาดฯช่วงนี้ ส่วนหนึ่งอาจเป็นเพราะเห็นว่าตลาดฯปรับตัวขึ้นไปมากแล้ว 
นอกจากนี้ ตลาดทั่วโลกก็เริ่มมีสัญญาณการพักฐาน โดยเช้านี้ตลาดหุ้นอื่นในภูมิภาคเอเชียก็มีการปรับตัวลงเล็กน้อย ส่วนตัวเลขเศรษฐกิจที่สำคัญของสหรัฐฯจะอยู่ในวันศุกร์มากกว่า ด้านตัวเลข PMI ของจีน และยุโรปก็ออกมาไม่ดี 
อีกทั้งทาง ADB ก็ยังได้ปรับลดคาดการณ์การเติบโต GDP ของไทยลง โดยปีนี้คาดว่า GDP ของไทยจะเติบโต 5.2% จากเดิมคาดจะโต 5.5% และปี 56 คาดว่าจะเติบโต 5% จากเดิมที่คาดว่าจะโต 5.5% ซึ่งภาพรวมทางเศรษฐกิจยังไม่ดี แต่ตลาดคงยังปรับตัวขึ้นได้บ้าง เป็นเพราะสภาพคล่องที่ยังมีท่วมอยู่
ดังนั้น ช่วงนี้ควรเทรดดิ้งเป็นรายตัวโดยมองสัญญาณทางเทคนิคเป็นหลัก เนื่องจากมองว่าตลาดมี valuation ที่ไม่ถูกแล้ว แต่ก็ยังลงทุนหุ้นในกลุ่มชิ้นส่วนยานยนต์, กลุ่มค้าปลีก และกลุ่มอาหาร ได้ พร้อมให้กรอบการแกว่งไว้ที่ 1,300-1,310 จุด